Document ID: 32008R0384

A BIZOTTSÁG 384/2008/EK RENDELETE
(2008. április 29.)
az 1266/2007/EK tanácsi rendeletnek a vemhes állatok esetében a 2000/75/EK irányelvben előírt körzetelhagyási tilalom alóli mentesség feltételei tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv-betegség elleni védekezésre és felszámolására vonatkozó különrendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (1) bekezdésének c) pontjára, 11. és 12. cikkére, valamint 19. cikkének harmadik bekezdésére,
mivel:
(1)
Az 1266/2007/EK bizottsági rendelet (2) a kéknyelv-betegség vonatkozásában meghatározza az állatoknak a korlátozás alá vont körzeteken belüli és azokból történő szállításának ellenőrzésére, megfigyelésére, felügyeletére és korlátozására vonatkozó szabályokat. A rendelet emellett meghatározza a betegségre fogékony állatok, azok spermája, petesejtje és embriója szállítására vonatkozó, a 2000/75/EK irányelv által előírt körzetelhagyási tilalom alóli mentesség feltételeit.
(2)
A kéknyelv-betegség vírusának - a kéknyelv-betegség placentán történő esetleges terjedésével kapcsolatos - patogenezisére vonatkozó legújabb tudományos ismeretek alapján bizonyos óvintézkedések megtétele szükséges a betegség vemhes állatok, illetve bizonyos újszülött állatok okozta esetleges terjedésének megakadályozása érdekében.
(3)
Azokat az állatokat, amelyek a mesterséges megtermékenyítés vagy a párosodás előtt immunitással rendelkeztek inaktivált oltóanyaggal való beoltás vagy természetes immunitás következtében, vagy azokat, amelyek védelmét meghatározott időszak során biztosították a kórokozó-átvivők okozta fertőzéssel szemben, és amelyek esetében a (kéknyelv-betegséggel kapcsolatos) laboratóriumi vizsgálatok negatív eredményt mutattak, nem tekintik a kéknyelv-betegséggel kapcsolatban jelentős kockázati tényezőnek. Ezért lehetséges, hogy az ilyen, biztonsági kockázatot nem jelentő vemhes állatok mentességet kapjanak a körzetelhagyási tilalom alól.
(4)
Az 1266/2007/EK rendeletet ezért ennek megfelelően módosítani kell. E rendelet rendelkezéseit azonban a közeljövőben felül kell vizsgálni az addigra rendelkezésre álló további ismeretek tükrében.
(5)
Ha a betegségre fogékony fajhoz tartozó állatokra vonatkozó körzetelhagyási tilalom alóli mentesség a Közösségen belüli kereskedelemre vagy harmadik országba irányuló kivitelre szánt ilyen állatokra vonatkozik, a 64/432/EGK tanácsi irányelvben (3), a 91/68/EGK tanácsi irányelvben (4), a 92/65/EGK tanácsi irányelvben (5) előírt és a 93/444/EGK bizottsági határozatban (6) említett állat-egészségügyi bizonyítványokban fel kell tüntetni az 1266/2007/EK rendeletre való hivatkozást. Helyénvaló kiegészíteni az említett állat-egészségügyi bizonyítványokat a körzetelhagyási tilalom alóli mentességben részesülő vemhes állatokra vonatkozó egészségügyi feltételek részletesebb kifejtése érdekében.
(6)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1266/2007/EK rendelet III. mellékletének A. szakasza a következőképpen módosul:
1.
Az 1. pontban az első bekezdés helyébe a következő szöveg lép:
„Az állatokat kiszállításukig az V. melléklettel összhangban meghatározott szezonális kórokozóátvivő-mentes időszakban egy szezonálisan kéknyelv-betegségtől mentes körzetben tartották legalább 60 napig az elszállítás előtt, valamint elszállításuk előtt legkorábban hét nappal negatív eredménnyel elvégeztek rajtuk egy kórokozó kimutatására szolgáló vizsgálatot az Állat-egészségügyi Világszervezet (OIE) szárazföldi állatok diagnosztikai vizsgálatairól és védőoltásáról szóló kézikönyve (7) (a továbbiakban: OIE Terrestrial Manual) szerint.
2.
A szöveg a következő bekezdésekkel egészül ki:
„Vemhes állatok esetében az 5b., 5c., 5d., 6. és 7. pontban meghatározott feltételek legalább egyikének teljesülnie kell a megtermékenyítés vagy párosodás előtt, vagy a 3. pontban előírt feltételeket kell betartani, és a vizsgálat leghamarabb a szállítás időpontját megelőzően hét nappal végezhető el.
Amennyiben az állatokat Közösségen belüli kereskedelemre vagy harmadik országba irányuló kivitelre szánják, szükség esetén a következő szövegek valamelyikével kell kiegészíteni megfelelő módon a 64/432/EGK, a 91/68/EGK és a 92/65/EGK irányelvben meghatározott, illetve a 93/444/EGK határozatban említett megfelelő egészségügyi bizonyítványokat:
»Az állat(ok) vemhes(ek)«, vagy
»Az állat(ok) vemhes(ek) lehet(nek) és megfelel(nek) a következő feltétel(ek)nek: … (megtermékenyítés vagy párosodás előtt az 5b., 5c., 5d., 6. és 7. pontban meghatározott feltételek, illetve a 3. pontban meghatározott feltételek; jelölje be a megfelelőt)«.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 29-én.

Labels: 8
3
15
6